Kitab Suci Bocah nyuguhaké Raja Becik, Raja Jahat
Ditulis déning: Edward Hughes Digambari déning: Lazarus Alastair Paterson Dibesut déning: Ruth Klassen Diterjemahaké déning: Maryudha Diproduksi déning: Bible for Children ©2022 Bible for Children, Inc. Kowé duwé hak motokopi utawa nyithak crita iki, waton ora kanggo diedol.
Dina iku dadi dina sing nyedhihake kanggo Manasye. Bapake, Raja Hizkia, seda. Umure isih rolas taun, nanging Manasye wis kudu dadi raja anyar kanggo umate Gusti Allah ing Yehuda. Dhèwèké ora ngerti, nanging Manasye bakal dadi raja sing suwene 55 taun. Manasye butuh bantuane Gusti Allah kanggo dadi raja sing wicaksana.
Nanging Manasye ora nggatekake Gusti Allah lan tumindak ala. Manasye mbangun maneh misbyah kanggo nyembah brahala. Dhèwèké malah nggawe reca ukir lan dipasang ing Pedalemané Allah sing suci! Gusti Allah wis ngandika liwat Musa, "Kowé aja gawe reca ukir. Kowé aja padha sujud lan aja ngabekti marang reca ukir kuwi."
Manasye nindakake ilmu sihir lan dukun. Dhèwèké mimpin wong ngadohi Gusti Allah. Dhèwèké malah ngobong putra-putrane minangka kurban marang brahala. Ora manute Manasye agawe Gusti Allah duka banget.
Nek umate ora manut, Gusti Allah bakal ngekeki paukuman. Kuwi kedadeane karo Manasye lan rakyate. PANGÉRAN YEHUWAH ndadekake wadyabala Asyur nempuh wong-wong mau. Manasye diboyong menyang Babil karo dirante.
Nalika nandhang sangsara ing Babil, Manasye nyuwun marang PANGÉRAN YEHUWAH, Gusti Allahe. Dhèwèké ngasorake awake dhéwé ana ing ngarsane Gusti Allahe para leluhure, lan ndedonga marang Panjenengané. Ora ana maneh ndedonga marang brahala sing mati! Nanging, apa Gusti Allah sing urip bakal paring wangsulan marang Manasye sawise kabeh pialane?
Ya! Gusti Allah ngrungoke pandongane Sang raja, banjur digawa bali menyang Yérusalèm, bali menyang dhampar, bali dadi raja kanggo rakyate. Manasye banjur ngerti yen PANGÉRAN YEHUWAH iku Gusti Allah.
Raja Manasye dadi wong anyar. Dhèwèké njupuk reca saka padalemane Gusti Allah lan nglumpukake sakehe allah manca ing Yérusalèm. Dhèwèké mbuwang kabeh. Mesbehe Allah didandani lan nyaosake kurban pamuji sukur. Banjur dhawuh marang umate supaya padha ngabekti marang PANGÉRAN YEHUWAH, Allahe Israèl. Wis ana owah-owahan ing Manasye!
Nalika Manasye seda, putrane dhéwé, Amon, bali nyembah brahala. Nanging dhèwèké ora ngasorake awake dhéwé ing ngarsane Gusti kaya Manasye. Nalika Amon saya akeh dosane, para abdine banjur mateni dhèwèké ing omahe dhéwé. Dhèwèké mrentah mung rong taun.
Raja sabanjure, Yosia, umure isih wolung taun. Panjenengané ngasta paprentahan lawase 31 taun lan nindakake apa sing bener ana ing ngarsane Allah. Dhèwèké nyirnakake kabeh ibadah palsu lan kabeh dewa palsu. Malah, Yosia nggiling kabeh brahala dadi bubuk.
Raja Yosia sing apik uga ngresiki lan ndandani Pedalemane Allah. Ing antarane uwuh-uwuh ana imam nemu Kitab Toret PANGÉRAN YEHUWAH sing diparingake dening Musa.
Bareng Sang Raja mireng pangandikaning Toret, banjur nyuwek- nyuwek pangagemane marga sedhih. Yosia ngerti sepira jahate leluhure merga ara manut marang hukume Gusti Allah.
Ana nabi wadon sing jenenge Hulda menehi pituture Gusti Allah marang Yosia. "Mangkene pangandikane PANGÉRAN YEHUWAH: Lah, Aku bakal ndhatengake sakehe ipat-ipat kang ana ing kitab iku marang panggonan kene, amarga padha ninggal Aku." Nanging merga Yosia andhap asor lan manut, iki ora bakal kelakon nganti seda.
Gusti Allah mbantu Yosia kanggo nuntun umate bali marang PANGÉRAN YEHUWAH. Ing sawijining dina, nalika mimpin tentarane ing perang, Yosia tatu parah dening pemanah mungsuh. Para abdine banjur ngirid dhèwèké mulih nganggo kreta menyang Yérusalèm, ing ngendi dhèwèké mati. Kabeh rakyate padha sedhih, lan padha ngidungake kidung bab Sang Raja Yosia kang becik.
Ora let suwe kerajaan kasebut rampung. Nanging ing sawijining dina, bakal ana ratu maneh ing Israèl. Asmanipun punika RAJANING PARA RAJA, LAN TUHANING PARA TUHAN.
Nalika Yésus Kristus rawuh pisanan, Panjenengané ditolak lan disalib. Nalika Gusti Yésus Kristus rawuh maneh, Panjenengané ora mung bakal dadi raja ing Israèl, nanging ing salumahing bumi.
Raja Becik, Raja Jahat Crita saka Pangandikané Gusti, Kitab Suci bisa digolèki ing 2 Babad 33-36 "'Kawedharipun pangandika Paduka punika madhangi'." Jabur 119:130
23 Cunthel